‘AKR’ลุ้นปีนี้ รายได้เกินเป้า หม้อแปลงโต
AKR ลุ้นปีนี้รายได้สูงเกินเป้า 2,200 ล้านบาท หลังครึ่งปีแรกยอดขายหม้อแปลงโต
23 ส.ค. 2555

AKR ลุ้นปีนี้รายได้สูงเกินเป้า 2,200 ล้านบาท หลังครึ่งปีแรกยอดขายหม้อแปลงโต 
นายดนุชา น้อยใจบุญ กรรมการผู้จัดการ บริษัท เอกรัฐวิศวกรรม (AKR) เปิดเผยว่า มีความเป็นได้สูงที่ปีนี้รายได้ของบริษัทจะสูงกว่าที่ตั้งเป้าหมายว่าทั้งปีจะมีรายได้ 2,200 ล้านบาท และปีนี้จะทำรายได้สูงสุดเป็นประวัติการณ์จากช่วง 3 เดือนสุดท้ายของปีนี้สามารถประมูลและรับงานเข้ามาได้อีกมาก จากปัจจุบันที่มีมูลค่างานเข้ามาแล้วในขณะนี้ประมาณ 1,000 ล้านบาท โดยจะทยอยส่งมอบได้ภายในสิ้นปีนี้ 
อย่างไรก็ตาม ในช่วงครึ่งปีแรกในงบการเงินเฉพาะบริษัท มีรายได้ทั้งสิ้น 947 ล้านบาท เพิ่มขึ้นจากช่วงเดียวกันของปีก่อน 36% และกำไรสุทธิอยู่ที่ 60 ล้านบาท เพิ่มขึ้นถึง 328% จากงวดเดียวกันของปีก่อน อย่างไรก็ตามงบรวมยังขาดทุน 11.92 ล้านบาท เพราะรับรู้ผลขาดทุนจากบริษัทลูก
ทั้งนี้ งบเฉพาะบริษัทมีกำไรเพราะประการแรก ยอดคำสั่งซื้อเข้ามาเป็นจำนวนมากตั้งแต่หลังน้ำท่วม ประการที่สอง บริษัทสามารถประมูลรับงานของการไฟฟ้าส่วนภูมิภาคและการไฟฟ้านครหลวงได้มากกว่าปกติอยู่ที่ 590 ล้านบาท เทียบกับปีที่แล้วอยู่ที่ 360 ล้านบาท หรือเพิ่มขึ้น 70% และประการที่สาม ภาพรวมความต้องการใช้ไฟฟ้าของประเทศไทยปีนี้เพิ่มขึ้นเกือบ 10% ซึ่งทำให้เกิดความต้องการหม้อแปลงเพิ่มขึ้น
บริษัทอยู่ระหว่างดำเนินการลดทุนจดทะเบียนและลดราคาตามมูลค่าที่ตราไว้ (พาร์) เพื่อล้างการขาดทุนสะสม ซึ่งคาดว่าจะดำเนินการแล้วเสร็จในเดือน ก.ย.นี้ และจะทำให้บริษัทสามารถกลับมาจ่ายปันผลให้กับผู้ถือหุ้นได้